Han constituït el Grup de treball de Producte Local de l'Alt Pirineu i Aran, gràcies a l'impuls i participació de l'IDAPA, els consells comarcals de l'Alt Pirineu, el Conselh Generau d'Aran, els Parcs Naturals de l'Alt Pirineu i del Cadí Moixeró, el Parc Nacional d'Aigüestortes i Estanys de Sant Maurici, i representants de les diferents iniciatives de promoció del producte local.
L'objectiu és sumar esforços i establir una estratègia conjunta per tot el territori de l'Alt Pirineu i Aran, per a fer front al tancament d'un nombre important de canals de comercialització per l'emergència sanitària.
Productors agroalimentaris, administració i entitats de l'Alt Pirineu i Aran han sumat esforços per a fer front a les conseqüències econòmiques que l'emergència sanitària de la Covid-19 està provocant ja en el sector.
Així, han constituït el Grup de treball de Producte Local de l'Alt Pirineu i Aran, un fòrum permanent on dissenyar l'estratègia comuna per incentivar el consum en aquest context.
El grup s'ha creat gràcies a l'impuls i participació de l'IDAPA, els consells comarcals de l'Alt Urgell, l'Alta Ribagorça, la Cerdanya, el Pallars Jussà, i el Pallars Sobirà; el Conselh Generau d'Aran; els Parcs Naturals de l'Alt Pirineu, i del Cadí Moixeró; el Parc Nacional d'Aigüestortes i Estanys de Sant Maurici, i representants de les diferents iniciatives de promoció del producte local.
També s'hi afegiran els Grups d'Acció Local de l'àmbit territorial, així com representants de les agrupacions de productors i elaboradors del sector.
Neix com a resposta a la necessitat de buscar nous canals de comercialització per arribar al consumidor final i facilitar que la població local no hagi de moure's de casa i pugui continuar consumint productes de proximitat.
Això ha motivat que moltes de les empreses productores i artesanes s'organitzin per fer comandes i lliuraments en punts específics o enviar-les a domicili, davant la important davallada de la demanda, pel tancament de bars i restaurants, fires i mercats.
La producció agroalimentària és una peça clau de l'economia de l'Alt Pirineu i Aran i una de les que millor defineix la seva identitat vinculada a la pagesia de muntanya.
Les iniciatives productives aporten valor afegit a l'activitat ramadera i agrícola i permeten el manteniment de l'equilibri ambiental i el reforçament de la cultura gastronòmica pròpia.
Moltes d'aquestes produccions, a més, es troben ubicades en els pobles més petits de les nostres valls, i són essencials per mantenir-los vius i actius.
La reunió constitutiva del grup de treball, que va tenir lloc ahir dijous, va servir per posar sobre la taula els grans temes de debat a desenvolupar en aquest marc de treball estable que tindrà continuïtat en els propers mesos.
Entre altres, trobar possibilitats de col·laboració i treballar en propostes conjuntes en la comercialització, la distribució de producte, la formació, i la promoció.
Els productors locals han posat en marxa ja un conjunt d'iniciatives en aquesta línia, apostant pel consum responsable, compromès i de proximitat:
En el cas de l'Alta Ribagorça i a la Val d'Aran, el web del Consell Comarcal i Conselh Generau, respectivament, informa dels productors que fan venda directa al consumidor final o dels establiments per adquirir aquests productes.